**SELETUSKIRI**

**maaeluministri määruse „Maaeluministri määruste muutmine seoses toetatava tegevuse elluviimise tähtaja pikendamisega“ eelnõu juurde**

**1. Sissejuhatus**

Maaeluministri määrus kehtestatakse Euroopa Liidu ühise põllumajanduspoliitika rakendamise seaduse § 67 lõike 2 alusel.

Maaeluministri määrusega „Maaeluministri määruste muutmine seoses toetatava tegevuse elluviimise tähtaja pikendamisega“ (edaspidi *eelnõu*) muudetakse kolmes maaeluministri määruses toetatavate tegevuste elluviimise tähtaegu. Nimetatud muudatused tehakse järgmistes määrustes:

* maaeluministri 18. septembri 2015. a määrus nr 5 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ (edaspidi *määrus nr 5*);
* maaeluministri 9. septembri 2015. a määrus nr 3 „Lühikeste tarneahelate või kohalike turgude kaudu põllumajandustoodete ja toidu turustamisvõimaluste arendamise toetus“ (edaspidi *määrus nr 3*);
* maaeluministri 30. septembri 2015. a määrus nr 6 „Tunnustatud tootjarühma põllumajandustoodete töötlemise ja turustamise investeeringutoetus“ (edaspidi *määrus nr* 6).

Määrus hõlmab „Eesti maaelu arengukava 2014–2020“ meetme 4 „Investeeringud materiaalsesse varasse“ tegevuse liigi 4.2 alameetmeid 4.2.2 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ (edaspidi *meede 4.2.2*) ja 4.2.3 „Tunnustatud tootjarühma põllumajandustoodete töötlemise ja turustamise investeeringutoetus“ (edaspidi *meede 4.2.3*) ning meetme 16 „Koostöö“ tegevuse liiki 16.4 „Lühikesed tarneahelad ja kohalike turgude arendamine“ (edaspidi *meede 16.4*).

Meetme 4.2.2 raames antava toetuse puhul pikendatakse toetatavate tegevuste elluviimise tähtaega IV taotlusvoorus (2018. aastal) toetust saanud ettevõtjatel seniselt kahelt aastalt kolme aastani. Meetme 4.2.3 raames antava toetuse puhul pikendatakse toetatavate tegevuste elluviimise tähtaega III taotlusvoorus (2018. aastal) toetust saanud ettevõtjatel seniselt kahelt aastalt kolme aastani. Meetme 16.4 raames antava toetuse puhul pikendatakse I taotlusvoorus (2015. aastal) toetust saanud toetuse saajatel projekti elluviimise tähtaega kuni 2021. aasta 31. detsembrini.

Toetatavate tegevuste elluviimine jäi ajale, kui riigis kuulutati välja eriolukord, mis kehtis 12. märtsist kuni 17. maini 2020. aastal, seoses COVID-19 haigust põhjustava koroonaviiruse leviku tõkestamisega. COVID-19 haigust põhjustava koroonaviiruse puhang on avaldanud mõju kõikidele toetuse saajatele olenemata nende tegevusvaldkonnast, investeeringu või projekti suurusest ja eesmärgist, sest see mõjutas majandust tervikuna ja teeb seda ka edaspidi. Näiteks oli eriolukorrast tulenevate piirangute tõttu ja pärast seda ka nende järelmõjust tulenevalt raskendatud masinate, seadmete ja ehitusmaterjalide tarnimine ning mõningal määral oli katkestatud ka ehitustööde tegemine, muudeti või öeldi üles lepingud, jäeti ära avalikud üritused, osa ettevõtteid lõpetas või katkestas oma tegevuse jms. Vajadus pikendada nimetatud meetmete puhul toetatavate tegevuste elluviimise tähtaega on tingitud peamiselt toetuse saaja omavahendite puudumisest, ürituste ärajäämisest ja ehitajatega sõlmitud lepingutest tulenevate kohustuste mittetäitmisest.

Määruse eelnõu ja seletuskirja on koostanud Maaeluministeeriumi põllumajanduspoliitika osakonna põllumajandus- ja toidusektori arengu büroo juhataja Janeli Tikk (625 6299, janeli.tikk@agri.ee). Juriidilise ekspertiisi määruse eelnõule tegi Maaeluministeeriumi õigusosakonna nõunik Kadri Jänes (625 6539, kadri.janes@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Eelnõu koosneb kolmest paragrahvist.

Eelnõuga võimaldatakse toetuse saajatel muudetavate määruste alusel kavandatud tegevuste elluviimine lõpetada olukorras, kus tegevuse elluviimise tähtaeg on saabunud või lähiajal saabumas, kuid kavandatud tegevused ei ole täielikult lõpetatud. Vajadus pikendada toetatavate tegevuste elluviimise tähtaegu on tingitud peamiselt vajadusest luua toetuse saajatele soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on raskendatud seoses COVID-19 haigust põhjustava koroonaviiruse leviku tõkestamisega. Tähtaja pikendamise eesmärk on võimaldada toetuse saajatel kavandatud tegevused ellu viia ja seeläbi saavutada nende eesmärgid ning tagada sellega toetusraha parem ja täielikum ärakasutamine.

**Eelnõu §-ga 1** muudetakse määrust nr 5 ja **eelnõu §-ga 3** määrust nr 6.

**Eelnõu §-des 1 ja 3** tehakse muudatus, millega pikendatakse toetatavate tegevuste elluviimise tähtaega nendel toetuse saajatel, kes esitasid taotluse 2018. aasta taotlusvoorus ning kelle taotlused on Põllumajanduse Registrite ja Informatsiooni Amet (edaspidi *PRIA*) rahuldanud, ühe aasta võrra. See tähendab, et nimetatud toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kahe aasta asemel kolme aasta jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse ellu hiljemalt 2022. aasta märtsiks.

Kui investeeringuobjekt ostetakse liisingulepingu alusel, siis võib investeeringuobjekti sihtotstarbeliselt kasutusse võtta senise kahe aasta asemel kolme aasta jooksul arvates PRIA poolt taotluse rahuldamise otsuse tegemisest. Samas peab endiselt liisingulepingu alusel ostetud investeeringuobjekti puhul viima tegevuse ellu ja esitama investeeringu tegemist tõendavad dokumendid viie aasta jooksul arvates PRIA poolt taotluse rahuldamise otsuse tegemisest, mis tähendab, et liisingu puhul toetatavate tegevuste elluviimise tähtaega ei muudeta. Küll aga pikeneb liisingumaksete abikõlblikkuse ja investeeringu tegemist tõendavate dokumentide esitamise lõpptähtaeg 2023. aasta 30. juunilt 2025. aasta 30. juunini tulenevalt üleminekumäärusest[[1]](#footnote-1). See tähendab liisingu puhul nii abikõlblikkust tõendavate kuludokumentide esitamise kui ka omandiõiguse ülemineku lõpptähtaja pikenemist kahe aasta võrra, s.o 2025. aasta 30. juunini.

Nimelt võeti 23. detsembril 2020. aastal vastu üleminekumäärus, mille artikli 1 lõike 1 kohaselt pikendatakse Euroopa Maaelu Arengu Põllumajandusfondist (EAFRD) toetatavate programmide puhul ühissätete määruse[[2]](#footnote-2) artikli 26 lõikes 1 sätestatud 1. jaanuarist 2014 kuni 31. detsembrini 2020 kestvat ajavahemikku kuni 31. detsembrini 2022 – aastatel 2021–2022 on üleminekuperiood uude programmiperioodi. Samuti pikeneb üleminekumääruse artikli 2 punkti 2 kohaselt ühissätete määruse artikli 65 lõikes 2 sätestatud kulutuste rahastamiskõlblikkuse periood kahe aasta võrra ehk kuni 2025. aasta 31. detsembrini. See tähendab, et ühissätete määruse artikli 65 lõike 2 kohaselt on kulud Euroopa struktuuri- ja investeerimisfondidest toetuse saamiseks kõlblikud juhul, kui need on tekkinud toetusesaajal ja need on tasutud hiljemalt 2025. aasta 31. detsembril. Tagamaks, et PRIA jõuaks programmiperioodi lõppu jäävaid väljamakseid teha enne 2025. aasta 31. detsembrit, ja võimaldamaks PRIA-le ka kuludokumentide menetlemiseks mõistlik aeg, tuuakse nii abikõlblikkust tõendavate kuludokumentide esitamise kui ka omandiõiguse ülemineku tähtaeg varasemaks ehk 2025. aasta 30. juuniks.

Vajadus pikendada toetatavate tegevuste elluviimise tähtaega on tingitud peamiselt vajadusest luua toetuse saajale soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on raskendatud seoses COVID-19 haigust põhjustava koroonaviiruse leviku tõkestamisega. Näiteks on COVID-19 haigust põhjustava koroonaviiruse leviku tõkestamiseks kehtestatud piirangute tõttu raskendatud masinate, seadmete ja ehitusmaterjalide tarnimine ning mõningal määral on katkestatud ka ehitustööde tegemine jms. Seega on koroonaviiruse leviku tõkestamisega tekkinud majanduslike mõjudega toimetulekuks väga oluline suunata täiendavaid rahalisi vahendeid toiduainetööstusesse investeeringute tegemiseks ja luua tingimused selleks, et nende investeeringute tegemisega ka lõpuni jõutakse, et kaasa aidata toiduainetööstuse ettevõtjate konkurentsivõime parandamisele ja lisandväärtusega toodete töötlemise osakaalu suurendamisele, mis võimaldaks turult kõrgema ja stabiilsema sissetuleku kõigile tarneahela lülidele.

Lähtudes eespool toodust ja võttes arvesse, et endiselt on kehtestatud piirangud koroonaviiruse leviku tõkestamiseks, ei ole mõistlik toetatavate tegevuste elluviimise tähtaega pikendada lühemaks ajaks kui ühe aasta võrra, sest kavandatud tegevuste elluviimine võib viibida rohkem kui mõni kuu.

Eelnõuga täiendatakse nii määruse nr 5 kui ka määruse nr 6 § 20 lõikega 9, mille kohaselt loetakse eespool nimetatud toetuse saaja puhul taotluse rahuldamise otsuses määratud tegevuse elluviimise või investeeringu tegemise tähtaeg ühe aasta võrra pikenenuks ehk toetuse saaja võib viia tegevuse ellu ja võtta toetuse abil ostetud investeeringuobjekti sihtotstarbeliselt kasutusse ning esitada investeeringu tegemist tõendavad dokumendid kolme aasta jooksul arvates PRIA poolt taotluse rahuldamise otsuse tegemisest. Tegevuse elluviimise või investeeringu tegemise tähtaeg on toetuse taotluse rahuldamise otsuse üks osa, mida eelnõu kohaselt pikendatakse kõigile toetuse saajatele ühetaoliselt. Muudatuse tõttu võib tekkida õiguslik ebaselgus määrusega võimaldatud pikema tähtaja ja haldusaktiga iga toetuse saaja jaoks kindlaks määratud toetuse elluviimise tingimuste vahel. Selleks, et vältida tarbetut töökoormust, mida tooks kaasa õigusselguse tagamiseks kõikide haldusaktide muutmine, on probleem lahendatud õigusnormi abil, mis loeb tähtaja pikenenuks ka haldusaktides.

**Eelnõu §-ga 2** muudetakse määrust nr 3.

**Eelnõu § 2 punktis 1** tehakse määruses nr 3 normitehniline muudatus ning asendatakse 6. peatüki ja § 19 pealkiri „Rakendussäte“ pealkirjaga „Rakendussätted“. Muudatus on seotud eelnõu § 2 punktiga 2, mille kohaselt lisandub määrusesse nr 3 kolm uut rakendussätet.

**Eelnõu § 2 punktiga 2** tehakse muudatus, millega pikendatakse projekti elluviimise tähtaega nendel toetuse saajatel, kes esitasid taotluse 2015. aasta taotlusvoorus ning kelle taotlused on PRIA rahuldanud, kuni 2021. aasta 31. detsembrini. Vajadus pikendada projekti elluviimise tähtaega tuleneb sellest, et COVID-19 haigust põhjustava koroonaviiruse leviku tõkestamiseks on kehtestatud erinevaid piiranguid, millest tulenevalt ei ole toetuse saajad saanud projekte kavandatud ajaks ja mahus ellu viia ning seeläbi saavutada seatud projekti eesmärki. Kuna meetme 16.4 raames antakse toetust sellise projekti elluviimiseks, mille eesmärk on lühikeste tarneahelate või kohalike turgude kaudu toodete turustamisvõimaluste arendamine, siis suur osa projektide raames elluviidavatest tegevustest on seotud eelkõige erinevate avalike ürituste korraldamisega ja samuti nendel osalemisega ehk projekti tutvustavate müügiedendustegevustega, millest suur osa jäi 2020. aasta märtsist kuni maini ära.

Eelnõu § 2 punktiga 2 täiendatakse määruse nr 3 § 19 lõikega 3, mille kohaselt loetakse eespool nimetatud toetuse saaja puhul taotluse rahuldamise otsuses määratud projekti elluviimise tähtaeg pikenenuks 2021. aasta 31. detsembrini ehk toetuse saaja võib viia projektis kavandatud tegevused ellu ja esitada projekti elluviimist tõendavad dokumendid hiljemalt 2021. aasta 31. detsembriks arvates PRIA poolt taotluse rahuldamise otsuse tegemisest. Projekti elluviimise tähtaeg on toetuse taotluse rahuldamise otsuse üks osa, mida eelnõu kohaselt pikendatakse kõigile toetuse saajatele ühetaoliselt. Muudatuse tõttu võib tekkida õiguslik ebaselgus määrusega võimaldatud pikema tähtaja ja haldusaktiga iga toetuse saaja jaoks kindlaks määratud toetuse elluviimise tingimuste vahel. Selleks, et vältida tarbetut töökoormust, mida tooks kaasa õigusselguse tagamiseks kõikide haldusaktide muutmine, on probleem lahendatud õigusnormi abil, mis loeb tähtaja pikenenuks ka haldusaktides.

Eelnõu § 2 punktiga 2 täiendatakse määruse nr 3 § 19 lõikega 4, mille järgi kohaldatakse § 19 lõiget 2 alates 2020. aasta 31. detsembrist nende toetuse saajate puhul, kes on projekti elluviimise tähtajaks märkinud 2020. aasta lõpu, sest ka nende puhul on põhjendatud võimaldada projektis kavandatud tegevused lõpuni ellu viia. Säte toob kaasa isiku õiguste laienemise ja sellega ei rikuta õiguskindluse põhimõtet.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), ning Euroopa Parlamendi ja nõukogu määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel http://eur-lex.europa.eu.

**4. Määruse mõjud**

Määrusega pikendatakse osa toetuse saajate toetatavate tegevuste elluviimise tähtaega, mis annab neile paindlikumad võimalused kavandatud tegevuste elluviimiseks. Nimetatud muudatusel on toetuse saajatele positiivne mõju, kuna see võimaldab neil kavandatud tegevused lõpetada.

Meetme 4.2.2 puhul mõjutab toetatava tegevuse elluviimise tähtaja pikendamine kaheksat toetuse saajat. Neljandas taotlusvoorus määrati toetus üheksale ettevõtjale kogusummas 2 778 228 eurot, millest 25,5% (708 159 eurot) on välja makstud. Nendele toetuse saajatele, kellel on kavandatud tegevuste elluviimine pooleli, määrati toetust kogusummas 2 560 390 eurot, millest 19,2% (490 321 eurot) on välja makstud.

Meetme 4.2.3 puhul mõjutab toetatava tegevuse elluviimise tähtaja pikendamine kaht toetuse saajat. Kolmandas taotlusvoorus määrati toetus kolmele ettevõtjale kogusummas 2 974 039 eurot, millest 22% (653 240 eurot) on välja makstud. Nendele toetuse saajatele, kellel on kavandatud tegevuste elluviimine pooleli, määrati toetust kogusummas 2 320 799 eurot, mida veel ei ole välja makstud.

Meetme 16.4 puhul mõjutab projekti elluviimise tähtaja pikendamine viit toetuse saajat. Esimeses taotlusvoorus määrati toetus üheksale taotlejale kogusummas 1 344 600 eurot, millest 61,7% (829 872 eurot) on välja makstud. Nendele toetuse saajatele, kellel on projektis kavandatud tegevuste elluviimine pooleli, määrati toetust kogusummas 933 420 eurot, millest 57,8% (539 541 eurot) on välja makstud.

Muudatus toob kaasa PRIA töökoormuse kasvu, sest maksetaotluste menetlusperiood pikeneb. Samas, kuna muudatus puudutab väheseid toetuse saajaid ja menetlustoimingud, mida tuleb pikendatud ajavahemikul teha, ei ole oma iseloomult uued, siis võib hinnata muudatuse mõju pigem vähemoluliseks.

Toetatava tegevuse elluviimise tähtaja pikendamine võimaldab saavutada toetuse eesmärgid ning tagada sellega toetusraha parema ja täielikuma ärakasutamise. Muudatusega väheneb tõenäoliselt võimalike sanktsioneerimiste arv, kuna neil toetuse saajatel, kes ei olnud saanud kavandatud tegevusi täielikult ellu viia, on võimalus seda nüüd teha ja võtta investeeringuobjekt sihtotstarbeliselt kasutusse. Toetuse saaja halduskoormus tehtavate muudatuste tõttu ei suurene.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid ega -tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ning Majandus- ja Kommunikatsiooniministeeriumile.

Eelnõu esitatakse arvamuse andmiseks PRIA-le.

1. Euroopa Parlamendi ja nõukogu määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29). [↑](#footnote-ref-1)
2. Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469). [↑](#footnote-ref-2)